Hier kom ŉ ding op Twickenham!Eben Etzebeth op die aanval. Foto: Adrian Dennis/AFP. Volgens Siya Kolisi kan die Springbokke nie meer aan die herinnering van hul Wêreldbeker-triomf vasklou om hulle vir vandag se toets teen die Engelse te motiveer nie. Die Springbokke het drie jaar gelede die Rose met 32–12 geklop om vir die derde keer in die toernooi se geskiedenis die Webb Ellis-trofee omhoog te hou. “Die Wêreldbeker in Japan is nou al ŉ hele ruk terug en ŉ paar van die ouens wat in daardie wedstryd gespeel het, is nie hier nie; ons kan nie daarna kyk om ons te motiveer nie,” het Siya Kolisi gesê. Tog is die Springbok-kaptein oorgehaal om vir verlede jaar se nederlaag op Twickenham te vergoed. Die Suid-Afrikaners het toe met 27–26 verloor nadat Marcus Smith se strafskop in die 79ste minuut die toets vir die tuisspan beklink het. “Ons hoef darem nie lank vir die nodige motivering te soek nie – ons het in 2021 hier verloor en ons wil die bordjies verhang. Dít is ŉ nuwe groep spelers en ons wil die land trots maak.” Die Engelse het verlede naweek met ŉ dramatiese terugvegpoging vorendag gekom om gelykop teen die All Blacks te speel en die Bokke sal beslis op hul tone moet wees. “Ons moet teen ŉ goeie tempo speel en ŉ goeie aanloop tot die wedstryd hê; ons weet ons gaan op ons heel beste vir die volle 80 minute moet wees.” Die kragmeting begin vanaand om 19:30 en die aksie sal regstreeks op SuperSport uitgesaai word. Springbokke: Willie le Roux (heelagter), Kurt-Lee Arendse (regtervleuel), Jesse Kriel (buitesenter), Damian de Allende (binnesenter), Makazole Mapimpi (linkervleuel), Damian Willemse (losskakel), Faf de Klerk (skrumskakel), Evan Roos (agtsteman), Franco Mostert (flank), Siya Kolisi (kaptein en flank), Marvin Orie (slot), Eben Etzebeth (slot), Frans Malherbe (stut), Bongi Mbonambi (haker) en Ox Nché (stut). Plaasvervangers: Malcolm Marx, Steven Kitshoff, Thomas du Toit, Marco van Staden, Kwagga Smith, Jaden Hendrikse, Manie Libbok en Canan Moodie. Engeland: Freddie Steward (heelagter), Tommy Freeman (regtervleuel), Manu Tuilagi (buitesenter), Owen Farrell (kaptein en binnesenter), Jonny May (linkervleuel), Marcus Smith (losskakel), Jack van Poortvliet (skrumskakel), Billy Vunipola (agtsteman), Tom Curry (flank), Alex Coles (flank), Jonny Hill (slot), Maro Itoje (slot), Kyle Sinckler (stut), Jamie George (haker) en Mako Vunipola (stut). Plaasvervangers: Luke Cowan-Dickie, Ellis Genge, Will Stuart, David Ribbans, Sam Simmonds, Ben Youngs, Henry Slade en Jack Nowell.